Artsakh

Artsakh, sacaro rasmi Republik Artsakh atau Republik Nagorno-Karabakh, adolah bakeh sabuah nagara di Kaukasus Selatan nan wilayahnyo sacaro internasional diakui sabagai bagian dari Azerbaijan. Antaro 1991 hinggo 2023, Artsakh manguasoi sabagian wilayah bakeh Oblast Otonom Nagorno-Karabakh dari Republik Sosialis Soviet Azerbaijan, tamasuak ibu kotanyo, Stepanakert. Sajak Parang Nagorno-Karabakh 2020, Artsakh manjadi enklave di dalam Azerbaijan hinggo sarangan militer Azerbaijan pado 2023 nan bahasia marabuik kasadoan wilayah nan dikuasoi Artsakh. Satu-satunyo jalur daraik Artsakh manuju Armenia sasudah parang 2020 iolah Koridor Lachin saleba 5 kilometer, nan diawasi dek pasukan panjago padamaian Rusia.

Pado 28 September 2023, presiden Artsakh manandotangani dekret untuak mambubaran kasadoan institusi pamarintahan paliang lambek 1 Januari 2024, walaupun kamudian inyo baupayo untuak mambatalannyo. 



  Pado 1 Oktober 2023, hampia kasadoan panduduaknyo mangungsi ka Armenia, manandoi baakianyo kabaradoan Armeni di Nagorno-Karabakh nan alah balansuang salamo ribuan tahun.

Katiko masih ado, politik Artsakh barado dalam karangko presidensial, di mano Presiden sabagai kapalo nagara jo kapalo pamarintahan. Sabalumnyo barupo semi-presidensial, kamudian jabatan Pardana Mantari dihapuihan sasudah referendum 2017. Presiden dipiliah sacaro lansuang untuak maso jabatan limo tahun. Ado pun badan legislatifnyo barupo badan unikameral, Majelih Nasional, nan tadiri dari 33 anggota nan dipiliah satiok limo tahun.

Pado tahun 2015, panduduak Artsakh mencapai 145.000 jiwa, jo 99,7% di antaronyo marupokan urang Armenia. Pado September 2023, labiah saparo panduduaknyo mangungsi ka Armenia. Manuruik Pardana Mantari Armenia Nikol Pashinyan, sabanyak 100.417 urang alah mangungsi ka nagaranyo. Sabagian gadang panduduaknyo maanuik agamo Kristen, utamonyo Gareja Apostolik Armenia.

 Rujuakan 

Kategori:Bakeh nagara nan indak diakui